b'\n_START_ARTICLE_\nAureli Ferrando Muria\n_START_SECTION_\nBiografia\n_START_PARAGRAPH_\nHa estat catedr\xc3\xa0tic de valenci\xc3\xa0 a l\'Institut de Batxillerat "Penyagolosa" de Castell\xc3\xb3 de la Plana, membre del Sindicat de Treballadors de l\'Ensenyament del Pa\xc3\xads Valenci\xc3\xa0 (STE-PV) i del consell pol\xc3\xadtic d\'Unitat del Poble Valenci\xc3\xa0._NEWLINE_Diputat a les Corts Valencianes entre 1987 i 1991 dins la coalici\xc3\xb3 d\'Esquerra Unida del Pa\xc3\xads Valenci\xc3\xa0 amb Unitat del Poble Valenci\xc3\xa0, partit aquest darrer en el qual militava. Poc temps despr\xc3\xa9s de la constituci\xc3\xb3 del grup parlamentari, els diputats nacionalistes (Ferrando i el diputat per Val\xc3\xa8ncia i l\xc3\xadder de la UPV, Pere Mayor) l\'abandonen per passar-se al Grup Mixt. _NEWLINE_El 1991 encap\xc3\xa7al\xc3\xa0 les llistes d\'UPV per Castell\xc3\xb3 a les eleccions auton\xc3\xb2miques, perdent l\'acta de diputat. Posteriorment passaria al partit Esquerra Valenciana, i a les eleccions auton\xc3\xb2miques del 2003 ocup\xc3\xa0 el segon lloc de la llista d\'Esquerra Unida - L\'Entesa (coalici\xc3\xb3 on EV participava) per Castell\xc3\xb3, no obtenint els vots suficients per eixir representat._NEWLINE_Aureli Ferrando \xc3\xa9s llicenciat en Filologia i ha escrit diversos llibres sobre onom\xc3\xa0stica com "Aproximaci\xc3\xb3 a la topon\xc3\xadmia de Culla" o "Topon\xc3\xadmia dels pobles valencians\xc2\xa0: Vila-real - La Plana Baixa".'